Ramaphosa sê eers later oor kabinetPres. Cyril Ramaphosa. Foto: GCIS Pres. Cyril Ramaphosa sal sy nuwe kabinet eers die later die week aankondig. Só het Khusela Diko, Ramaphosa se woordvoerder, gesê ná mediaberigte beweer het Ramaphosa sou Maandag sy kabinet bekendmaak. “Die Grondwet bepaal dat die president binne vyf dae nadat hy deur die Nasionale Vergadering verkies is, in sy amp moet begin en daarna ŉ kabinet moet aanstel,” het Diko gesê. “Pres. Ramaphosa het benadruk dat die nuwe uitvoerende gesag oor die nodige vaardighede, ondervinding en verteenwoordiging moet beskik en verbind moet wees tot die openbare dienste wat die sesde administrasie vorentoe sal neem.” Daar is verlede week al wyd berig oor moontlike aanstellings wat Ramaphosa sal maak. Oudministers Malusi Gigaba en Nomvula Mokonyane en die voormalige speaker van die Nasionale Vergadering, Baleka Mbete, het almal hul benoemings as parlementslede afgewys. Die werk van die ANC se integriteitskomitee geniet nou groot aandag. Hulle het vraagtekens laat hang oor 23 ANC-lede wat deur die party op lyste vir openbare verteenwoordigers benoem is. Een daarvan is die oudminister van polisie, Fikile Mbalula, wat wel as parlementslid ingehuldig is. Nog een is adj.pres. David Mabuza, wat om daardie rede gevra het om nie ingehuldig te word tot sy naam skoon is nie. Mabuza het nou tot die aanval oorgegaan en die integriteitskomitee uitgedaag om hom van enige tersaaklike misdrywe aan te kla voor die kabinet saamgestel word, of om hul besware teen hom te laat staan. Mabuza het nog deurgaans volgehou hy sal uiteindelik adjunkpresident wees – die vraag is net wanneer. Die adjunkpresident is nie Ramaphosa se enigste kopseer nie. Hy sal byvoorbeeld moet besluit wat om te doen oor die politieke toekoms van een van sy groot teenstanders, die minister van vrouesake in die presidensie en leier van die ANC-vroueliga, Bathabile Dlamini. Die grootste vraagteken wat die kabinet betref, hang oor die sleutelportefeulje finansies. Die huidige minister, Tito Mboweni, is bekwaam, maar ongewild in baie dele van die ANC én die drievoudige regerende alliansie, wat die SAKP en Cosatu insluit.